示吳守
作者：胡寅
朝代：宋

paragraphs: 汲湔明月泉，散襟清風亭。
秋陽不能暑，宿酒爽以醒。
佳哉此勝原，歷覽所未經。
一溪曲折白，萬嶂低昂青。
上有蟄龍湫，比渭不比涇。
天邊建河漢，地底奔雷霆。
物産不儲秀，伊誰當炳靈。
早負李固笈，夜拾車公螢。
古學探奧穾，高文掞天庭。
善刀隨所遇，小試常發硎。
胡爲嶺南州，尚屈摩霄翎。
人生多離合，泛泛如流萍。
忽焉復邂逅，豈辭倒公瓶。
著身山水窟，已浣埃𡏖形。
況乃家塾間，美誦盈客聽。
頎頎兩孫子，玉立此寧馨。
居然五經笥，問歲纔十齡。
詩成使之哦，清越公其聆。